আগামী সোমবার ১২ জুন থেকে অনির্দিষ্টকালের জন্য দার্জিলিং বন্‌ধ ডাকল গোর্খা জনমুক্তি মোর্চা। গোর্খাল্যান্ড নিয়ে নতুন করে আন্দোলন শুরু হবে। মোর্চার কেন্দ্রীয় কমিটির বৈঠকের পরে এই সিদ্ধান্ত জানিয়ে দিলেন বিমল গুরুঙ্গ।
শনিবার সকালে যদিও গুরুঙ্গ বলেছিলেন যে তিনি আর বন্‌ধের পক্ষে নন। ১২ ঘণ্টার যে বন্‌ধ পাহাড়ে হয়ে গেল, তাও নাকি তিনি ডাকেননি। তবে তাঁর জন্য পর্যটকদের কাছে ক্ষমাও চেয়ে নেন।
তবে মোর্চার কেন্দ্রীয় কমিটির বৈঠকে চরমপন্থীদের চাপে নিজের সিদ্ধান্ত বদলাতে বাধ্য হন গুরুঙ্গ। অনির্দিষ্টকালের বন্‌ধ ডেকে গুরুং জানিয়ে দেন, পরিবহণ, হোটেল, স্কুল ও কলেজ বন্‌ধের আওতার বাইরে থাকবে। প্রতি সোম ও বৃহস্পতিবার খোলা থাকবে ব্যাঙ্ক। তবে সরকারি ও বেসরকারি অফিস বন্ধ থাকবে। এসপি, জেলাশাসক ও জিটিএর দফতরও বন্ধ রাখতে হবে বলে জানিয়েছেন গোর্খা জনমুক্তি মোর্চার প্রধান।
যদিও দোকানপাট ও হোটেলকে ছাড় দেওয়া হয়েছে, তবে ব্যাঙ্ক বন্ধ থাকলে বিপাকেই পড়বেন পর্যটকরা। এছাড়াও মোর্চার আন্দোলনে পাহাড়ে যে কোনও সময়ে অশান্তির আশঙ্কা থেকেই যাচ্ছে। 
কেন্দ্রকে পৃথক গোর্খাল্যান্ড রাজ্যের দাবিতে চিঠি দিচ্ছে মোর্চা। এই ঘোষণার মাধ্যমে গোর্খাল্যান্ড আবারও মমতাকে খোলা চ্যালেঞ্জ ছুড়ে দিলেন।